Gammel Strand Station er beklædt med lyse, hvide keramiske plader, der, med både matte og glatte overflader, vil tilføre et levende lysspil, der vil lede tankerne hen på sollys, der glimter i vandoverfladen, når overfladerne tilsættes kunstlys. Da stationen er placeret direkte under Holmens Kanal, er layoutet også en anelse anderledes end de standardiserede stationer på Københavns Metro. Fra terrænniveau fører trapper og elevatorer ned til et concourseniveau. Dette leder hen til et langt rulletrappeløb, som det bl. a. kendes fra London og Stockholms metroer oo ned til et andet concourseniveau, hvorfra passagerer føres ned på selve stationen ad rulletrapper. Stationen er anlagt uden ovenlys, mens gaden Gammel Strand vil blive lukket permanent for gennemkørende trafik, hvorfor holdepladsen for turistbusser til kanalrundfarten ikke genetableres.